**Informatīvais ziņojums**

**“Par veicamajām darbībām, lai nodrošinātu projekta ieceres “Loģistikas centra attīstība Krāslavas novada Pāterniekos” īstenošanu”**

Informatīvais ziņojums izstrādāts ar mērķi apzināt situāciju un noteikt veicamās darbības Krāslavas novada domes projekta ieceres “Loģistikas parka attīstība I kārta” (turpmāk – projekta iecere) sekmīgai virzībai.

Lai nodrošinātu visus nepieciešamos priekšnoteikumus Krāslavas novada domes projekta iesnieguma par projekta ieceres īstenošanu sagatavošanai un iesniegšanai Centrālajā finanšu un līgumu aģentūrā, informatīvajā ziņojuma izstrādei Krāslavas novada dome izveidoja darba grupu[[1]](#footnote-2), informatīvā ziņojuma sagatavošanā iesaistot arī VAS “Valsts nekustamie īpašumi”, Valsts robežsardzes, Valsts ieņēmumu dienesta Muitas pārvaldes un Pārtikas un veterinārā dienesta speciālistus.

Latvijas ilgtspējīgas attīstības stratēģija 2030[[2]](#footnote-3) paredz, ka, lai nostiprinātu Latvijas stratēģiski svarīgo “vārtu un tilta” lomu starp Eiropu un NVS, un Āzijas valstīm, pierobežai jākļūst par aktīvu tranzīta zonu ar augsta līmeņa pakalpojumiem - ekonomiski attīstītām un dzīvotspējīgām teritorijām ar modernu, efektīvu un operatīvi darbojošos robežšķērsošanas un tranzīta apkalpes infrastruktūru, piedāvājot komersantiem plašu pakalpojumu klāstu. Arī Latgales stratēģijā 2030[[3]](#footnote-4) atzīts, ka kravu un pasažieru plūsma Austrumu-Rietumu un Ziemeļu-Dienvidu virzienā nosaka iespējamību jaunu transporta pakalpojumu izveidei un loģistikas attīstībai. Latgales programmas 2010-2019 Rīcības programmā[[4]](#footnote-5) kā viens no mērķiem paredzēts modernizēt robežšķērsošanas vietas infrastruktūru un izveidot loģistikas centru Pāterniekos, Krāslavas novadā.

Krāslavas novads atrodas pie Eiropas Savienības ārējās robežas ar Baltkrievijas Republiku. Kravu plūsmai Baltkrievijas virzienā ir tendence pieaugt. Krāslavas novada domes projekta iecere “Loģistikas centra attīstība Krāslavas novada Pāterniekos” ir viens no risinājumiem, lai īstenotu minētajos plānošanas dokumentos paredzēto, tiecoties uz mērķi stimulēt uzņēmējdarbību Latvijas pierobežā, izveidojot loģistikas centru blakus Latvijas – Baltkrievijas robežšķērsošanas vietai (turpmāk – RŠV) “Pāternieki” – “Grigorovščina”, veicinot loģistikas un ražošanas attīstību Latgales reģionā un stiprinot ekonomiskās saites starp Latvijas, citu Eiropas Savienības un NVS valstu ekonomikām.

**1. Projekta ieceres apraksts**

Projekta “Loģistikas parka attīstība I kārta” (iesniedzot projekta iesniegumu Centrālajā finanšu un līgumu aģentūrai, projekta nosaukums var tikt precizēts) ietvaros Krāslavas novada Piedrujas pagasta Pāterniekos paredzēts veikt aktivitātes pašvaldībai piederošā teritorijā privāto investīciju piesaistei un darbavietu radīšanai, izveidojot loģistikas centru ar pieslēgumu valsts autoceļam A6 robežas ar Baltkrieviju un RŠV “Pāternieki” tiešā tuvumā. Projekta īstenošana ir paredzēta Krāslavas novada Attīstības programmā 2012.-2018.gadam un tās investīciju plānā kā Vides aizsardzības un reģionālās attīstības ministrijas administrētā specifiskā atbalsta mērķa 5.6.2. “Teritoriju revitalizācija, reģenerējot degradētās teritorijas atbilstoši pašvaldību integrētajām attīstības programmām” ietvaros īstenojams projekts. Projekta ieceri ir saskaņojis Latgales plānošanas reģions un Vides aizsardzības un reģionālās attīstības ministrija.

Teritorija, kurā paredzēts īstenot projekta ieceri, kopš 2012.gada ir Krāslavas novada domes īpašumā (zemes īpašums ar kadastra Nr. 60840050071) un Krāslavas teritorijas plānojumā 2012.-2023.gadam ir paredzēta kā ražošanas zona. Projekta īstenošanas vietas novietojumu sk. 1.attēlā.

1.attēls – projekta īstenošanas vieta



Projekta ietvaros plānotās aktivitātes ir loģistikas centra izveide ar iespējamām ražošanas zonām, satiksmes uzkrāšanas termināla, kravas automašīnu stāvvietas, noliktavu preču pārkraušanai, pakošanai, ražošanai utt. ar attiecīgu infrastruktūru – nožogojumu, pievedceļiem, ūdensvadu, kanalizāciju, elektrību utt. - izveide.

Projekta kopējās indikatīvās izmaksas I kārtai ir 2 500 000 EUR. Tās plānots segt, piesaistot Eiropas Reģionālās attīstības fonda finansējumu līdz 2 125 000 EUR no Vides aizsardzības un reģionālās attīstības ministrijas pārziņā esošā SAM 5.6.2. “Teritoriju revitalizācija, reģenerējot degradētās teritorijas atbilstoši pašvaldību integrētajām attīstības programmām” un Krāslavas novada domes līdzfinansējumu, kas būs vismaz 15% apmērā no kopējām izmaksām.

Projekta rezultātā paredzēts izveidot 37 jaunas darbavietas un piesaistīt privātās investīcijas vismaz 1,42 milj. EUR, kā arī samazināt degradēto teritoriju apjomu.

Projekta iecere paredz projekta īstenošanas rezultātā izveidojamo loģistikas centru savienot (izveidojot satiksmes pieslēgumu) ar un integrēt (nosakot atbilstošas robežšķērsošanas procedūras) RŠV “Pāternieki” – “Grigorovščina” tehnoloģiskajā shēmā, nodrošinot robežšķērsošanas, muitas un dzīvnieku izcelsmes pārtikas un nepārtikas, augu un augu izcelsmes produktu, ne-dzīvnieku izcelsmes pārtikas  produktu kontroles režīma ievērošanu, vienlaikus maksimāli optimizējot kravu un personu plūsmas uz un no loģistikas centra, tādējādi paātrinot to apriti.

Projekta īstenošanas vietas novietojums un plānotā Loģistikas parka integrēšana vienotā RŠV “Pāternieki” tehnoloģijā kopsakarā ar Latgales speciālās ekonomiskās zonas likumā paredzēto iespēju attiecībā uz atvieglojumu nodrošināšanu komersantiem nodokļu jomā, loģistikas centra teritoriju nosakot kā Latgales speciālās ekonomiskās zonas teritoriju un komersantiem dodot iespēju iegūt Latgales speciālās ekonomiskās zonas kapitālsabiedrības statusu, būtiski sekmēs uzņēmējdarbības attīstību Krāslavas novadā, kā arī jaunu darbavietu radīšanu.

Īstenojot loģistikas centra izveidi, tā teritorija ierīkojama, iežogojama, nodrošināma ar apsardzes un videonovērošanas sistēmām, kurām piekļuves tiesības piešķiramas arī Valsts robežsardzei un nepieciešamības gadījumā pārējām RŠV “Pāternieki” esošajām kompetentajām institūcijām, lai novērstu iespējamos riskus attiecībā uz nelegālo imigrāciju vai nelikumīgu kravu pārvietošanu.

**2. Nepieciešamās darbības, lai nodrošinātu projekta ieceres īstenošanu un projekta iesnieguma sagatavošanu iesniegšanai Centrālajā finanšu un līgumu aģentūrā.**

Izvērtējot Valsts robežsardzes, Valsts ieņēmumu dienesta Muitas pārvaldes un Pārtikas un veterinārā dienesta un VAS “Valsts nekustamie īpašumi” viedokli par projekta ieceres īstenošanas iespējām un priekšnosacījumiem, secināms, ka neviena no minētajām institūcijām nav konceptuāli iebildusi pret projekta ieceri vai norādījusi, ka projekta iecere nav īstenojama.

**2.1. RŠV “Pāternieki” infrastruktūras pielāgojumi**

 VAS “Valsts nekustamie īpašumi” sadarbībā ar Krāslavas novada domi, Valsts robežsardzi, Valsts ieņēmumu dienesta Muitas pārvaldi un Pārtikas un veterināro dienestu ir izstrādājusi konceptuālu transporta kustības shēmu RŠV “Pāternieki” (skatīt pielikumu) un veikusi indikatīvu izmaksu aprēķinu RŠV “Pāternieki” ceļa infrastruktūras uzlabošanai. Minētā transporta kustības shēma RŠV “Pāternieki” izstrādāta, pieņemot, ka sākotnēji pēc loģistikas centra projekta īstenošanas personu un kravu plūsma būs neliela, tādējādi būtiski nepalielinās RŠV “Pāternieki” infrastruktūras, kā arī tajā izvietoto kompetento iestāžu personāla noslodzi, tādējādi personu un transporta plūsma plānota caur RŠV “Pāternieki”. Pieaugot personu un transporta plūsmai, izvērtējama iespēja par papildu pievedceļu izbūvi nokļūšanai loģistikas centrā no Latvijas, neizmantojot RŠV “Pāternieki” infrastruktūru.

RŠV “Pāternieki” infrastruktūras uzlabojumi sniegs arī pozitīvu ietekmi uz caurlaidības spēju kopumā, jo tiks palielināts importa un eksporta joslu skaits. Ja transporta kustības uzlabojumi tiks veikti līdz 2021.gada aprīlim, tie sniegs pozitīvu efektu, nodrošinot robežšķērsošanu Pasaules hokeja čempionāta norises laikā 2021.gada maijā, kad Latvijas Republikā, Rīgā, risināsies vienas grupas spēles un divi ceturtdaļfināli, bet visas pārējās spēles, tostarp pusfināli un fināli, tiks organizēti Baltkrievijas Republikā, Minskā. Hokeja čempionāts norisināsies 2021.gadā no 7. līdz 23.maijam.

Transporta kustības shēma un veicamie darbi noteikti, ievērojot 2018.gada 27.aprīlī Krāslavā panākto vienošanos ar kontroles dienestiem:

a) autotransporta kustība pa RŠV teritoriju plānota ar iespēju novirzīt daļu no plūsmas uz papildus kontroli, kā arī nodrošināt iebraukšanu loģistikas centrā no RŠV teritorijas;

b) veicamie būvdarbi ietver:

- asfalta seguma nomaiņu un ceļa izbūves darbus (karstā asfalta dilumkārtas būvniecībakarstā asfalta saistes kārtas būvniecību, karstā asfalta apakškārtas būvniecību, asfalta seguma remontu, t.sk. esošā asfaltbetona seguma frēzēšanu, tīrīšanu, gruntēšanu, satiksmes aprīkojumu;

- rāmju (2 gab.) izbūvi ceļa zīmju un LED paneļu stiprināšanai;

- grozāmo videonovērošanas kameru (4 gab.) uzstādīšanu;

- elektronisko satiksmes organizācijas informācijas paneļu (12 gab.) uzstādīšanu;

- paceļamo barjeru (6 gab) ar atbilstošu darba temperatūru uzstādīšanu;

- ar projekta realizāciju saistītās izmaksas.

Kopējās būvdarbu izmaksas indikatīvi ir 1 155 000,00 EUR bez PVN (t.sk. būvniecības darbu izmaksas 865 000,00 EUR), bet tās precizējamas būvniecības projekta izstrādes gaitā.

Izmaksu indikatīvais sadalījums pa gadiem ir:



Izmaksu aprēķinos izmantoti celtniecības un remontu darbu vienību izcenojumu krājumi, LBN 501-17 “Būvizmaksu noteikšanas kārtība”, Būvdarbu izcenojumu katalogs, Satiksmes ministrijas Autoceļu direkcijas 2016. gada izsoļu cenas, būvuzņēmumu 2017. gada projektu iepirkumu rezultāti, kā arī celtniecības organizāciju un būvmateriālu realizācijas firmu norādījumi un aplēses.

Aprēķini sastādīti, lai orientētos iespējamās darbu izmaksās. Pēc būvprojekta izstrādes, iepirkumu veikšanas, kā arī ievērojot dažādos cenu veidojošos faktorus un inflāciju, izmaksas var mainīties.

Ņemot vērā, ka minētās izmaksas RŠV “Pāternieki” infrastruktūrā, kas neatrodas uz Krāslavas novada domei piederošas zemes, saskaņā ar Ministru kabineta 2015.gada 10.novembra noteikumu Nr.645 "Darbības programmas "Izaugsme un nodarbinātība" 5.6.2. specifiskā atbalsta mērķa "Teritoriju revitalizācija, reģenerējot degradētās teritorijas atbilstoši pašvaldību integrētajām attīstības programmām" īstenošanas noteikumi" 38.punktu nav ietveramas kā attiecināmās izmaksas Krāslavas novada domes projektā, ko paredzēts iesniegt Centrālajā finanšu un līgumu aģentūrā”, tās sedzamas no valsts budžeta līdzekļiem. Krāslavas novada dome un Centrālā finanšu un līgumu aģentūra nodrošinās, ka no Eiropas Savienības fondiem veiktās izmaksas nepārklājas ar no valsts budžeta veiktajām izmaksām.

Papildus vēršama uzmanība, ka RŠV „Pāternieki” tika izbūvēts 1999.-2000.gadā, kad bija cita ekonomiskā situācija un citas prasības pēc RŠV plānojuma un transportlīdzekļu plūsmas caurlaidībai. RŠV „Pāternieki” projektētā jauda ir 500 transporta vienības diennaktī, t.i., 250 transporta vienības uz izbraukšanu un 250 transporta vienības uz iebraukšanu. Šobrīd caur RŠV „Pāternieki” diennaktī vidēji izbrauc 520 transporta līdzekļi, pārsniedzot projektēto jaudu 1,04 reizes, bet, rēķinot pret iepriekšējo gadu vidējo transportlīdzekļu skaitu, faktiskā plūsma 1,19 reizes pārsniedz projektēto. Vislielāko plūsmu sastāda tieši kravas automašīnas, 1,21 reizes pārsniedzot projektēto jaudu smagajām automašīnām anketēšanas periodā, kas nozīmē, ka jaudas rezerves ir izsmeltas.

**2.2. Robežšķērsošanas procedūru pielāgošana RŠV “Pāternieki”**

Latvijas Republikas valsts robežas šķērsošanas kārtību pamatā reglamentē Latvijas Republikas valsts robežas likums, Ministru kabineta 2010.gada 27.jūlija noteikumi Nr.704 “Noteikumi par robežšķērsošanas vietām un tajās veicamajām pārbaudēm” un Ministru kabineta 2010.gada 27.jūlija noteikumi Nr.697 “Robežšķērsošanas vietas režīma noteikumi”.

Izvērtējot iepriekš minēto tiesisko regulējumu, secināms, ka tas nav pietiekams Krāslavas novada domes projekta ieceres īstenošanai, jo sevišķi attiecībā uz kravu no Baltkrievijas Republikas caur RŠV “Pāternieki” nogādāšanu uz loģistikas centru, juridiski nešķērsojot Latvijas Republikas ārējo robežu. Lai to īstenotu, ir izvērtēta iespēja veikt attiecīgos grozījumus Ministru kabineta 2010.gada 27.jūlija noteikumos Nr.697 “Robežšķērsošanas vietas režīma noteikumi”, nosakot atsevišķu personu kategoriju, kura caur RŠV teritoriju ir tiesīga iebraukt loģistikas centrā un pēc kravas atstāšanas caur RŠV teritoriju izbraukt uz Baltkrievijas Republiku. Minētie subjekti tiks pakļauti kompetento iestāžu pārbaudēm, lai novērstu iespējamos riskus attiecībā uz nelegālo imigrāciju vai nelikumīgu kravu pārvietošanu. Papildus ir jāievieš specializēts identifikators (kontroles talons), kurš kalpos kā kontroles mehānisms, pārvietojoties pa RŠV teritoriju līdz iebraukšanai loģistikas centrā, kā arī izbraucot no loģistikas centra caur RŠV teritoriju uz attiecīgo kaimiņvalsti.

Valsts robežsardzei, realizējot Krāslavas novada domes ieceri, nepieciešamā režīma nodrošināšanai, kas sevī ietver personu ar kravām ielaišanu loģistikas centrā no RŠV teritorijas un atgriešanos uz to, būs nepieciešami papildu cilvēkresursi, RŠV “Pāternieki” infrastruktūras pielāgošana, kā arī robežuzraudzības tehniskie līdzekļi, ar kuru palīdzību pastiprināti tiktu nodrošināta loģistikas centram pieguļošā valsts robežas posma robežuzraudzība. Konkrētas izmaksas varēs noteikt tikai pēc loģistikas centra projekta, t.sk. būvniecības projekta, izstrādes. Jautājums par finansējumu izmaksām, kas Iekšlietu ministrijai (Valsts robežsardzei) radīsies papildus Krāslavas novada domes projektā, kas tiks iesniegts Centrālajā finanšu un līgumu aģentūrā, paredzētajām izmaksām, kā arī šā ziņojuma 2.1.punktā minētajām izmaksām, izskatāms Ministru kabinetā, izvērtējot reālo personu un transporta plūsmu, noslodzi un resursu patēriņu.

**2.3. Latgales speciālās ekonomiskās zonas statuss**

Latgales speciālās ekonomiskās zonas likums paredz iespēju piemērot atvieglojumus komersantiem nodokļu jomā, veicot komercdarbību Latgales speciālās ekonomiskās zonas teritorijā un iegūstot speciālās ekonomiskās zonas kapitālsabiedrības statusu.

Lai loģistikas centra teritoriju noteiktu par Latgales speciālās ekonomiskās zonas teritoriju, nepieciešams attiecīgs Latgales plānošanas reģiona lēmums, ievērojot Latgales speciālās ekonomiskās zonas likuma 4.panta pirmo daļu un Ministru kabineta 2016.gada 20.decembra noteikumu Nr. 840 “Noteikumi par Latgales speciālās ekonomiskās zonas teritoriju platību, tās teritoriju robežu noteikšanas un aktualizēšanas kārtību un kritērijiem” 5.punktu. Attiecīgais lēmums nodrošinās tiesības loģistikas centra teritorijā esošajiem komersantiem pretendēt uz Latgales speciālās ekonomiskās zonas kapitālsabiedrības statusu, t.i., iegūt tiesības piemērot nodokļu atvieglojumus saskaņā ar Latgales speciālās ekonomiskās zonas likuma 10.pantu.

Vienlaikus, lai nodrošinātu muitas procedūru pielāgošanu, nosakot tās līdzīgi tām, kādas ir noteiktas Rīgas brīvostā, Liepājas speciālajā ekonomiskajā zonā, Ventspils brīvostā un Rēzeknes speciālajā ekonomiskajā zonā, nepieciešams veikt izmaiņas Ministru kabineta 2017.gada 22.augusta noteikumos Nr.500 “Muitas noliktavu, pagaidu uzglabāšanas un brīvo zonu noteikumi”, to 66.punktā ietvertajā brīvo zonu uzskaitījumā iekļaujot arī Latgales speciālo ekonomisko zonu (loģistikas centra teritoriju).

**2.4. Muitas kontroles īstenošana atbilstoši projekta iecerei**

Lai sekmīgi realizētu loģistikas centra izveidi un darbību, vienlaicīgi īstenojot normatīvajos aktos noteiktās prasības attiecībā uz muitas kontroles pasākumiem, papildus esošajām braukšanas joslām RŠV “Pāternieki” importa pusē būs nepieciešams izbūvēt vienu papildu braukšanas joslu transporta līdzekļiem braukšanai virzienā no Baltkrievijas Republikas robežas uz loģistikas centru, lai netraucētu transporta līdzekļu plūsmu jau esošajās joslās, pēc nepieciešamības ierīkojot transporta plūsmu regulējošas iekārtas (luksoforus). Tāpat jārisina jautājumi, kas saistīti ar šobrīd esošo infrastruktūru (piemēram, aizturēto transporta līdzekļu laukuma platības samazināšana) un attiecīgu jaunu norobežojumu izveidošanu. Jāņem vērā, ka Eiropas Parlamenta un Padomes Regula Nr.952/2013, ar ko izveido Savienības Muitas kodeksu, paredz, ka brīvās zonas ir norobežotas un brīvo zonu perimetrs, kā arī ievešanas un izvešanas punkti ir muitas uzraudzībā, kā arī visām personām, kas veic darbības, kuras ietver preču uzglabāšanu, apstrādi vai pārstrādi vai preču pirkšanu vai pārdošanu brīvajās zonās, jāveic attiecīgu uzskaiti muitas dienestu apstiprinātā veidā.

Izstrādājot detalizētu loģistikas centra būvniecības un darbības projektu, turpmākai muitas kontroles pasākumu optimālai organizēšanai jāņem vērā jau šobrīd Eiropas Komisijā apstiprināšanai iesniegtais RŠV “Pāternieki” infrastruktūras uzlabošanas projekts[[5]](#footnote-6), kā arī citi būvniecības pasākumi, kurus RŠV “Pāternieki” teritorijā varētu realizēt tuvākajos gados.

Visas aktivitātes, kas saistītas ar infrastruktūras uzlabošanu un būvniecību RŠV “Pāternieki”, savstarpēji koordinējamas un saskaņojamas ar būvdarbiem, kas tiks paredzēti loģistikas centra izveidei. Gatavojot loģistikas centra būvniecības dokumentāciju, nepieciešama atbildīgo iestāžu, projektētāju cieša un koordinēta sadarbība ar kontrolējošajiem dienestiem, t.sk., ar Valsts ieņēmumu dienestu, lai savlaicīgi vērtētu un saskaņotu iesaistīto iestāžu pārbaužu tehnoloģiju, apzinātu un veiktu attiecīgus grozījumus citos esošajos normatīvajos aktos vai izstrādātu jaunus[[6]](#footnote-7).

Vienlaikus ir jāņem vērā, ka loģistikas centra izveidošana un pilnas slodzes darbība var ietekmēt RŠV “Pāternieki” caurlaidību un personāla noslodzi, tostarp būs nepieciešams uzraudzīt ne tikai valsts ārējās robežas šķērsotājus un kravu pārvadājumus, bet arī uzraudzīt darbības brīvajā zonā. Tādējādi, vienlaicīgi ar pārbaužu tehnoloģijas izstrādi, ir jāvērtē nepieciešamība papildu resursu (personāla un muitas tehniskā aprīkojuma) piesaistei. Konkrētus nepieciešamos papildu resursus un konkrētas izmaksas varēs noteikt tikai pēc loģistikas centra projekta izstrādes.

**2.5. Pārtikas un veterinārā dienesta veikto kontroles pasākumu īstenošana atbilstoši projekta iecerei**

Saskaņā ar Eiropas Savienības normatīvo aktu prasībām un noteikto kārtību, dzīvu dzīvnieku un dzīvnieku izcelsmes pārtikas un nepārtikas, augu, augu produktu un ar tiem saskarē esošo priekšmetu, ne-dzīvnieku izcelsmes pārtikas produktu sūtījumu robežkontrole ir balstīta uz sabiedrības, dzīvnieku un augu veselības riska novērtējumu. Ņemot vērā vienoto kontroles kārtību uz Eiropas Savienības ārējās robežas, kā arī produktu ievešanai noteiktās prasības, visas iepriekš minētās kravas ir jāuzrāda robežkontrolei pirmajā vietā, kur tās šķērso Eiropas Savienības ārējo robežu, tātad esošajā situācijā – Pārtikas un veterinārā dienesta kontroles punktā “Pāternieki”. Tālākās darbības ar kravām loģistikas centra teritorijā varēs veikt saskaņā ar kontroles punktā pieņemto lēmumu.

Izvērtējot esošos normatīvos aktus, kas jau tagad stingri reglamentē prasības dzīvnieku un augu izcelsmes produktu robežkontrolei, izmaiņas tajos nav nepieciešamas.

 Saskaņā ar Krāslavas novada domes sniegto informāciju paredzams, ka sākotnēji loģistikas centra teritorijā pēc Pārtikas un veterinārā dienesta kontroles tiks novirzītas kokmateriālu kravas. Ja kravas no centra tiks izvestas uz trešajām valstīm, tad nepieciešams no Valsts augu aizsardzības dienesta saņemt fitosanitāro sertifikātu. Izvedot kravas no loģistikas centra uz citām valstīm, jāizmanto apstrādāts un marķēts koksnes iepakojamais materiāls.

Ja turpmākajos gados būtiski pieaugs kravu plūsma, kas tiks ievesta loģistikas centra teritorijā, tad būs nepieciešams palielināt esošo personālsastāvu un finansējumu.

 Gadījumā, ja loģistikas centra darbība nākotnē tiks saistīta ar dažādu pārtikas produktu ražošanu, tad, lai garantētu patērētājiem drošu un nekaitīgu pārtiku, pārtikas uzņēmumam ir jāievieš paškontroles sistēma un jāatrodas pastāvīgā Pārtikas un veterinārā dienesta uzraudzībā. Atbilstoši normatīvo aktu prasībām par pārtikas nekaitīgumu un kvalitāti atbildīgs ir pārtikas uzņēmums.

 **Darba grupa uzskata, ka ir konceptuāli atbalstāma loģistikas centra izveide pie Latvijas un Baltkrievijas robežas.** **Iepriekš minētie nosacījumi ir priekšnoteikums, lai nodrošinātu sekmīgu projekta īstenošanu, sasniedzot tā mērķi – veicinātu uzņēmējdarbības attīstību un radītu jaunas darbvietas. Izpildot minētos priekšlikumus, iespējams nodrošināt projekta iesniegšanu Centrālajā finanšu un līgumu aģentūrā 2018.gadā un būvdarbu uzsākšanu 2019.gadā.**

**3. Turpmākā rīcība**

Finanšu ministrija kā darba grupas sagatavotā informatīvā ziņojuma iesniedzējs, lai nodrošinātu iespēju Krāslavas novada domei sagatavot un Centrālajā finanšu un līgumu aģentūrā iesniegt projekta iesniegumu, ierosina:

1. Pieņemt zināšanai iesniegto informatīvo ziņojumu.
2. Uzdot Iekšlietu ministrijai sadarbībā ar Valsts robežsardzi un nepieciešamības gadījumā konsultējoties ar Krāslavas novada domi, Valsts ieņēmumu dienestu un Pārtikas un veterināro dienestu, izstrādāt un četru mēnešu laikā pēc loģistikas centra projekta apstiprināšanas Centrālajā finanšu un līgumu aģentūrā noteiktā kārtībā iesniegt Ministru kabinetā grozījumus Ministru kabineta 2010.gada 27.jūlija noteikumos Nr.697 “Robežšķērsošanas vietas režīma noteikumi”, lai nodrošinātu informatīvajā ziņojumā minētā īstenošanu attiecībā uz speciāla režīma noteikšanu personu nokļūšanai un kravu nogādāšanai plānotajā loģistikas centrā.
3. Uzdot Finanšu ministrijai (Valsts ieņēmumu dienestam) sagatavot un līdz 2019.gada 31.martam noteiktā kārtībā iesniegt Ministru kabinetā grozījumus Ministru kabineta 2017.gada 22.augusta noteikumos Nr.500 “Muitas noliktavu, pagaidu uzglabāšanas un brīvo zonu noteikumi”, tajos ietvertajā brīvo zonu uzskaitījumā iekļaujot arī Latgales speciālo ekonomisko zonu (loģistikas centra teritoriju), lai nodrošinātu muitas procedūru pielāgošanu, nosakot tās līdzīgi tām, kādas ir noteiktas Rīgas brīvostā, Liepājas speciālajā ekonomiskajā zonā, Ventspils brīvostā un Rēzeknes speciālajā ekonomiskajā zonā.
4. Uzdot Iekšlietu ministrijai (Valsts robežsardzei), Finanšu ministrijai (Valsts ieņēmumu dienestam un VAS “Valsts nekustamie īpašumi”), Zemkopības ministrijai (Pārtikas un veterinārajam dienestam) pēc loģistikas centra projekta izstrādes izstrādāt un īstenot tādu pārbaužu tehnoloģiju, kas nodrošina projekta ieceres sekmīgu īstenošanu.
5. Uzdot Finanšu ministrijai (VAS “Valsts nekustamie īpašumi”) sadarbībā ar Valsts robežsardzi, Valsts ieņēmumu dienestu un Pārtikas un veterināro dienestu izstrādāt detalizētu satiksmes organizācijas risinājumu, sagatavot un sniegt priekšlikumus par iespējamo infrastruktūras pielāgošanas pasākumu RŠV “Pāternieki” finansēšanas modeli. Jautājumu par nepieciešamo papildu finansējumu izskatīt Ministru kabinetā likumprojekta par vidējā termiņa budžeta ietvaru un likumprojekta par valsts budžetu nākamajiem saimnieciskajiem gadiem sagatavošanas procesā vienlaikus ar visu ministriju un citu centrālo valsts iestāžu prioritāro pasākumu pieprasījumiem atbilstoši valsts budžeta iespējām.
6. Jautājumu par Iekšlietu ministrijai un Finanšu ministrijai nepieciešamo papildu finansējumu Valsts robežsardzes un Valsts ieņēmumu dienesta funkciju izpildes nodrošināšanai (papildu personāls, muitas tehniskais aprīkojums un robežuzraudzības tehniskie līdzekļi) saistībā ar loģistikas centra pie Pāternieku robežšķērsošanas vietas darbības nodrošināšanu izskatīt Ministru kabinetā likumprojekta par vidējā termiņa budžeta ietvaru un likumprojekta par valsts budžetu nākamajiem saimnieciskajiem gadiem sagatavošanas procesā vienlaikus ar visu ministriju un citu centrālo valsts iestāžu prioritāro pasākumu pieprasījumiem atbilstoši valsts budžeta iespējām.

Finanšu ministre D.Reizniece-Ozola

Lapiņš 67122618

Artis.Lapins@fm.gov.lv

1. Izveidota ar Krāslavas novada domes 2017.gada 29.decembra rīkojumu Nr.130. [↑](#footnote-ref-2)
2. Latvijas ilgtspējīgas attīstības stratēģija 2030, 409.p. Paziņojums par Latvijas ilgtspējīgas attīstības stratēģijas līdz 2030.gadam apstiprināšanu <https://likumi.lv/ta/id/212467-pazinojums-par-latvijas-ilgtspejigas-attistibas-strategijas-lidz-2030-gadam-apstiprinasanu>. [↑](#footnote-ref-3)
3. Latgales stratēģija 2030, 9.lpp. <https://lpr.gov.lv/wp-content/uploads/2011/lpr-planosanas-dokumenti/Latgales_strategija_2030_apstiprinata_01.12.2010.pdf> [↑](#footnote-ref-4)
4. 74.lpp. <https://lpr.gov.lv/wp-content/uploads/2017/Latgales-programma-10-19_01.12.2010_apstipr.LPR_.pdf> [↑](#footnote-ref-5)
5. Latvijas-Lietuvas-Baltkrievijas pārrobežu sadarbības programmas līdzfinansētais projekts “Robežšķērsošanas vietas “Pāternieki” (Latvija) un “Grigorovščina” (Baltkrievija) infrastruktūras uzlabošana”; tā mērķis: palielināt RŠV „Pāternieki” (Latvijā) - RŠV „Grigorovščina” (Baltkrievijā) caurlaides spēju un uzlabot satiksmes drošību, nodrošinot ceļa posma starp abiem RŠV paplašināšanu (neitrālās zonas), izbūvējot papildu joslu katrā virzienā (iebraucošā un izbraucošā joslā) un ieviešot satiksmes drošības pasākumus, īstenojot kopēju sadarbības projektu ar Baltkrievijas Valsts muitas Komiteju Eiropas kaimiņattiecību instrumenta Latvijas - Lietuvas - Baltkrievijas pārrobežu sadarbības programmas 2014.-2020.gada ietvaros. [↑](#footnote-ref-6)
6. Piemēram, būs nepieciešams no jauna izstrādāt šobrīd spēkā esošo Valsts ieņēmumu dienesta Muitas pārvaldes 21.08.2013. apstiprināto “Pāternieku RŠV pārbaužu tehnoloģiju”, saskaņot starp iesaistītajām iestādēm [↑](#footnote-ref-7)